สคฝ.เล็งเก็บเงิน โปะกองทุน2แสนล.
สคฝ.ตั้งเพดานเก็บเงินแบงก์เข้ากองทุนแค่ 2 แสนล้าน หันแก้กฎหมายเปิดกู้เงินข้ามคืนแทน ชี้รับมือปัญหาแบงก์ล้มได้เร็วกว่า
28 ก.ค. 2559

สคฝ.ตั้งเพดานเก็บเงินแบงก์เข้ากองทุนแค่ 2 แสนล้าน หันแก้กฎหมายเปิดกู้เงินข้ามคืนแทน ชี้รับมือปัญหาแบงก์ล้มได้เร็วกว่า
นายสรสิทธิ์ สุนทรเกศ ผู้อำนวยการ สถาบันคุ้มครองเงินฝาก (สคฝ.) เปิดเผยว่า สคฝ.คาดว่าจะเก็บเงินนำส่งตามฐานเงินฝากธนาคารพาณิชย์เข้ากองทุนคุ้มครองเงินฝากให้ได้ 2 แสนล้านบาท แล้วอาจพิจารณาเลิกเก็บ เพราะต้องยอมรับว่ากองทุนคงไม่สามารถสะสมเงินฝากให้มีปริมาณมากพอที่จะคุ้มครองผู้ฝากเงินหากมีธนาคารพาณิชย์ขนาดใหญ่ล้ม แต่จะเน้นการมีแบ็กอัพฟันด์แทน ด้วยการกู้เงินมาช่วยเหลือผู้ฝากได้ทันเวลา โดยสิ้นเดือน มิ.ย.ที่ผ่านมา กองทุนมียอดเงิน 1.15 แสนล้านบาท
ทั้งนี้ กองทุน 2 แสนล้านบาท จะครอบคลุมเงินฝากในบัญชีที่ไม่เกิน 15 ล้านบาท/ราย/ธนาคาร ได้ 100% ตามกฎหมายที่จะมีผลบังคับใช้วันที่ 11 ส.ค.นี้ เป็นต้น โดยคาดว่าจะใช้เวลาเป็น 10 ปีขึ้นไปจึงจะครบ เนื่องจากแต่ละปีมีเงินสะสมเฉลี่ย 4,000 ล้านบาท แบ่งเป็นเงินนำส่ง 1,000 ล้านบาท และดอกผลอีกประมาณ 3,500 ล้านบาท
นอกจากนี้ สคฝ.อยู่ระหว่างการขอแก้ไขกฎหมายเพื่อให้ทำเครดิตไลน์ สามารถเปิดวงเงินกู้ชั่วข้ามคืนทั้งในและต่างประเทศหากต้องการเงินมารองรับผู้ฝาก หากเกิดปัญหาธนาคารขนาดใหญ่ล้ม ซึ่งการหาเงินได้เร็วจะทำให้ผู้ฝากเงินและประชาชนไม่แตกตื่น การแก้ปัญหาจะทำได้ง่ายกว่า โดยอยู่ระหว่างการพิจารณาของคณะกรรมการกฤษฎีกา ที่คาดว่าจะจบได้ในสัปดาห์หน้า จากนั้นจะเสนอคณะรัฐมนตรี (ครม.) เพื่อเข้าสภาพิจารณาต่อไป
นายสรสิทธิ์ กล่าวว่า กฎหมายปัจจุบันห้าม สคฝ.กู้เงินให้ ออกได้เพียงตราสารหนี้ แต่กระบวนการออกตราสารหนี้เพื่อกู้ยืมตามวิธีในปัจจุบันใช้เวลานานอาจจะไม่ทันการณ์หากมีปัญหาเกิดขึ้น เพราะต้องมีการจัดอันดับเครดิตตราสารหนี้ ต้องมีบริษัทที่เข้ามาประเมินจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ทำให้เตรียมการรับปัญหาไม่ทันหากมีธนาคารพาณิชย์ล้ม
อย่างไรก็ตาม นายสรสิทธิ์ ยืนยันว่าปัจจุบันฐานะของระบบธนาคารพาณิชย์ไทยมีความเข้มแข็งมาก มีเงินกองทุนต่อสินทรัพย์เสี่ยง (บีไอเอส) ที่ 17.5% สูงกว่าเกณฑ์ที่ธนาคารแห่งประเทศไทย (ธปท.) ที่กำหนดไว้ที่ 8.5% และยังเป็นสัดส่วนที่สูงกว่าสิ้นปี 2558 ที่ 17.43% ทำให้โอกาสที่ธนาคารพาณิชย์ไทยจะเกิดปัญหาล้มหรือปิดตัวมีน้อยมาก